ब्रेन ट्यूमर से पीड़ित बेघर बच्ची को घर दिलाया, योगी की सेफ्टी के लिए हैलीपैड तक दौड़ीं
Brought homeless girl suffering from brain tumor home, ran to helipad for Yogi's safety, साल 2014 में माला श्रीवास्तव को औरैया जिले का चार्ज दिया गया। फिर 2018 में बहराइच और 2019 में बस्ती की डीएम बनी। अप्रैल 2022 से वह रायबरेली की जिलाधिकारी के पद पर तैनात हैं। 
"दोपहर का समय था। मैं ऑफिस में आए फरियादियों की परेशानी सुन रही थी। तभी भीड़ से एक बुजुर्ग महिला मेरे सामने आई और तेजी से अपना हाथ मेरी टेबल पर मारा। मैं चौंक गई, मुझे लगा कि यह महिला किसी बात को लेकर गुस्साई हुई है। मैंने सोचा, पता नहीं अब क्या सुनने को मिलेगा। मैंने पूछा - क्या हुआ अम्मा जी। बुजुर्ग महिला पूरे हक से बोली- आज तुम कुछ नहीं बोलोगी। मैं तुम्हारे लिए मिठाई और साग बनाकर लाई हूं। काम बाद में होगा, पहले आप ये खाइए।"
"मैंने फिर मुस्कुराते हुए उनसे पूछा कि आप ये सब क्यों लाई हैं। महिला ने कहा कि वह एक महीने पहले पानी की समस्या की शिकायत लेकर मेरे पास आई थी। मेरे आदेश के बाद ग्राम प्रधान ने उसके घर पर नल लगवा दिया। वह बहुत खुश थी, उसके कहने पर मैंने मिठाई खाई। अम्मा ने मुझे गले लगा लिया।...हमारी लाइफ में ऐसे कई वाकये हो जाते हैं, जो हमें ताकत और ये भरोसा देते हैं कि हम जो काम कर रहे हैं वह दूसरों के लिए बड़ी अहमियत रखता है।" 
ये शब्द रायबरेली की डीएम माला श्रीवास्तव के हैं। माला 2009 बैच की IAS अधिकारी हैं। इसके पहले वह बस्ती, बहराइच और उसके पहले औरैया में तैनात थीं। जिलाधिकारी पद पर माला जिन-जिन जिलों में रहीं, वहां के लोग उनके काम की आज भी बड़ाई करते नहीं थकते। डीएम ऑफिस आने वाला हर फरियादी उनके सामने बेझिझक अपनी बात रखता है। खुद सीएम योगी भी IAS माला के काम की तारीफ कर चुके हैं। 
पापा-मम्मी चाहते थे कि बेटी IAS बने, मैं उम्मीदों पर खरी उतरी...
माला श्रीवास्तव हैदराबाद की रहने वाली हैं। पिता प्रशासनिक सेवा में थे और मां हाईकोर्ट में काउंसलर। इसलिए घर में बचपन से ही पढ़ाई का अच्छा माहौल मिला। पिता चाहते थे कि बेटी उन्हीं की तरह सिविल सर्विसेज में जाए और मां का सपना था कि माला इंजीनियर बनें। बेटी ने दोनों के सपने पूरे किए। माला पहले इंजीनियर बनीं, फिर IAS अधिकारी।
माला कहती हैं, "हैदराबाद में स्कूलिंग और हायर स्टडीज के बाद मैंने कम्प्यूटर साइंस से इंजीनियरिंग में डिग्री हासिल की। इसके बाद एक प्राइवेट कंपनी में सॉफ्टवेयर इंजीनियर के तौर पर काम किया। IT सेक्टर में जॉब करते हुए मैंने IAS की तैयारी की। एग्जाम मैं बैठी और फाइनली मेरा सिलेक्शन IAS-2009 बैच में हुआ।"
हैदराबाद की सॉफ्टवेयर इंजीनियर माला अब IAS अधिकारी बन चुकी थीं। प्रशासनिक सेवा में आने के बाद उन्हें घर से दूर यूपी में पोस्टिंग मिली। साल 2014 में उन्हें औरैया जिले का चार्ज दिया गया। फिर 2018 में बहराइच और 2019 में बस्ती की डीएम बनीं। अप्रैल, 2022 से वह रायबरेली की जिलाधिकारी के पद पर तैनात हैं।
'हैलो डीएम साहब, मैं IAS माला श्रीवास्तव बोल रही हूं'
ये घटना साल 2016 की है, जब माला श्रीवास्तव ने बेघर हो चुकी अनाथ लड़की कंचन को आवास दिलाने के लिए दूसरे जिले के डीएम को फोन लगा दिया। औरैया के बिरिया गांव में कंचन अपने नाना के घर रहकर 12वीं की पढ़ाई कर रही थी। एक दिन वह परेशान होकर IAS माला के पास मदद मांगने पहुंची। कंचन ने बताया- जब वह पैदा हुई, तो उसके पिता ने पांचवें दिन उसे और उसकी मां को घर से निकाल दिया। इसके बाद वह अपनी मां के साथ नाना के घर आ गई। वह स्कूल जाने लगी थी, पर कुछ दिन बाद मां भी अचानक लापता हो गई।
कंचन के नाना ने उसे इंटरमीडिएट तक पढ़ाया। लेकिन घर की आर्थिक हालत खराब होने के कारण उन्होंने उसे आगे पढ़ाने में हाथ खड़े कर दिए। इस बीच कंचन को ब्रेन ट्यूमर हो गया। तबीयत लगातार खराब होती जा रही थी और उसके पास पैसे नहीं थे। हताश कंचन को उस वक्त सहारा दिया IAS माला श्रीवास्तव ने। माला ने कंचन के ब्रेन ट्यूमर के इलाज का पूरा खर्च उठाया। उसका इलाज बड़े प्राइवेट अस्पताल में करवाया। अच्छे ट्रीटमेंट के बाद कंचन बेहतर महसूस करने लगी थी। सब कुछ अच्छा चल रहा था, लेकिन तभी माला का ट्रांसफर आगरा विकास प्राधिकरण में कर दिया गया।
माला अब औरैया की DM नहीं थीं। बावजूद इसके उन्होंने बेघर हो चुकी कंचन का साथ नहीं छोड़ा। उसकी मदद के लिए उन्होंने जिले के नए डीएम बालाजी को फोन लगाया, बोला- 'हैलो डीएम साहब मैं IAS माला श्रीवास्तव बोल रही हूं। आपके जिले के बिरिया गांव निवासी कंचन को आपके पास भेज रही हूं। उसके पास सिर ढकने को छत तक नहीं है। कृपया उसे कांशीराम कालोनी में एक आवास दिलाने की कृपा करें।' IAS माला की गुजारिश पर कंचन को आवास आवंटित कर दिया गया।
बहराइच में 'विद्यादान' पहल के लिए सीएम योगी ने तारीफ की 
औरैया के बाद IAS माला को यूपी के सबसे पिछड़े जिलों में से एक बहराइच का डीएम बनाया गया। बहराइच में माला ने सरकारी स्कूलों की हालत सुधारने में जी-जान लगा दी। एक दिन माला जिले के सरकारी स्कूलों के इन्फ्रास्ट्रक्चर और दूसरे कामों को जांचने के लिए दौरे पर थीं। इसी दौरान उन्होंने देखा कि एक स्कूल में 100 से ज्यादा बच्चे थे, लेकिन उन्हें पढ़ाने वाले मात्र 2 अध्यापक। जिले के ज्यादातर स्कूलों की ऐसी ही हालत को देखते हुए माला ने बड़ा फैसला लिया। उन्होंने प्राथमिक विद्यालयों में ‘विद्या दान' पहल की शुरुआत की।
'विद्या दान' पहल में अलग-अलग प्रशासनिक विभागों के अधिकारियों को हफ्ते में कम से कम 1 घंटा जाकर सरकारी स्कूलों के बच्चों को पढ़ाने का काम सौंपा गया। यह अभियान सितंबर, 2019 में शुरू हुआ और आज भी चल रहा है। इस पहल के बारे में IAS माला कहती हैं, 'जब विद्या दान मुहिम शुरू हुई तो हमने गांवों के शिक्षित वर्ग जैसे कि सरकारी नौकरी करने वाले, सेवानिवृत्त कर्मचारी, शिक्षित गृहणियों और युवाओं को भी इस अभियान से जोड़ा। सब ने बढ़-चढ़कर साथ दिया। सरकारी स्कूलों में इस प्रयास के लिए मुझे सीएम योगी ने विशेष रूप से बधाई दी।"
आज IAS माला के 'विद्या दान' कॉन्सेप्ट का असर बहराइच जिले के 400 से ज्यादा सरकारी स्कूलों में देखा जा सकता है। यहां टीचर्स के साथ-साथ दूसरे लोग भी समय निकालकर बच्चों को पढ़ाने जाते हैं। भारत सरकार के नीति आयोग ने भी इस अभियान की प्रशंसा करते हुए लिखा- बहराइच में विद्या दान अभियान के लिए लगभग 700 लोगों ने स्वयंसेवा दी। इसमें युवा, डॉक्टर, रिटायर्ड शिक्षक और सरकारी अधिकारी शामिल हैं। इस पहल के लिए डीएम माला श्रीवास्तव को बधाई।
लापरवाही मिली, तो 2 ग्राम विकास अधिकारियों को ऑन-द-स्पॉट सस्पेंड कर दिया
बहराइच के बाद माला को साल 2019 में बस्ती जिले की जिम्मेदारी दी गई। इसके बाद अप्रैल, 2022 में उन्हें सोनिया गांधी के संसदीय क्षेत्र रायबरेली जिले का डीएम बनाया गया। तब से लेकर अभी तक वह यहीं पर तैनात हैं। फिलहाल, IAS माला रायबरेली में ग्रामीण विकास और भूमि-विवादों को जल्द से जल्द निपटाने पर जोर दे रही हैं। यहां रविवार को छोड़कर सप्ताह के सभी दिन डीएम ऑफिस में खास जनता दरबार लगता है। इसमें डीएम माला लोगों की शिकायतें उनके बीच बैठकर सुनती हैं और उन पर एक्शन लेती हैं।
रायबरेली के रहने वाले बुजुर्ग माला को DM नहीं, बल्कि बेटी की तरह मानते हैं। काम पूरा होने पर फरियादी उनके लिए मिठाइयां लाते हैं। ये सम्मान उन्होंने अपने काम के बलबूते कमाया है। प्रधानमंत्री आवास से जुड़े एक मामले में जब माला ने 2 लापरवाह ग्राम विकास अधिकारियों को सस्पेंड किया, तो जनता में उनके लिए विश्वास को और भी ज्यादा बढ़ गया।
दरअसल, प्रधानमंत्री आवास योजना में रायबरेली की पूनम को घर बनाए बगैर पहली 3 किस्तों का पैसा जारी कर दिया गया। जब इसकी खबर पूनम को लगी तो वह घरवालों के साथ DM ऑफिस पहुंची। पूनम की शिकायत सुनकर IAS माला श्रीवास्तव ने जांच बैठा दी। पता चला कि योजना में तो कोई काम ही नहीं हुआ और पात्र का नाम भी आवास लिस्ट से डिलीट कर दिया गया है। जांच में ग्राम विकास अधिकारी (VDO) अरविंद कुमार साहनी और सुनील इस मामले में दोषी पाए गए। DM माला ने दोनों VDO को ऑन द-स्पॉट-सस्पेंड कर दिया।
योगी की सुरक्षा के लिए हैलीपैड तक दौड़ गईं माला
24 अगस्त 2022, सीएम योगी रायबरेली पहुंचे थे। मौका था आजादी की लड़ाई के महानायक राणा बेनी माधव बख्श सिंह की 218वीं जयंती का। कार्यक्रम खत्म होने के बाद जब सीएम योगी जाने लगे, तो DM माला श्रीवास्तव सेफ्टी प्रोटोकॉल फॉलो करते हुए सुरक्षा व्यवस्था का जायजा लेने हैलीपैड की तरफ दौड़ने लगीं। उनको दौड़ लगाता देख वहां मौजूद पुलिसकर्मी भी घबरा गए। वो भी उनके पीछे-पीछे दौड़ने लगे।
एक तरफ सीएम योगी अपनी कार से हैलीपैड की तरफ बढ़ रहे थे, तो दूसरी तरफ डीएम माला श्रीवास्तव कार्यक्रम स्थल से दौड़ते हुए हैलीपैड तक सीएम योगी के आने से पहले पहुंच गईं। IAS माला के इस जज्बे को देखकर सोशल मीडिया पर उन्हें खूब बधाई दी गई।
इस वाकये का जिक्र करते हुए माला कहती हैं, "जब भी कोई बड़ा नेता या फिर CM आपके जिले में आते हैं, तो उनकी सुरक्षा की पूरी जिम्मेदारी DM के कंधों पर होती है। लोगों को मेरा यह रिएक्शन भले ही अलग लगा हो। लेकिन मैंने उस दिन अपनी ड्यूटी निभाई, प्रोटोकॉल फॉलो किया। यह काम हर अधिकारी करता है।"
UPSC में लड़कियों के शानदार प्रदर्शन की वजह अच्छी डिसीजन मेकिंग 
UPSC परीक्षा में लड़कियों के शानदार प्रदर्शन पर माला कहती हैं, "मैंने यूपी के साथ-साथ हरियाणा, महाराष्ट्र और दक्षिण भारत के राज्यों में काफी काम किया है। यहां मैंने महसूस किया कि अब हर जगह लड़कियां अच्छी डिसीजन मेकर होती जा रही हैं। यही कारण है कि सिविल सर्विसेज की परीक्षाओं में उनका प्रदर्शन लगातार अच्छा रहा है। समय के साथ समाज में हर व्यक्ति बराबर है कि सोच लगातार बढ़ रही है। लड़कियों को आगे बढ़ने के ज्यादा मौके मिल रहे हैं। युवाओं के लिए इससे अच्छी बात और क्या हो सकती है।"
"UPSC की तैयारी कर रहे युवाओं से मैं बस यही कहना चाहूंगी कि मेहनत करना न छोड़िए। राह में जितने भी उतार-चढ़ाव आए, उन्हें अनदेखा करते हुए अपनी तैयारी में लगे रहिए। इससे आपकी दृढ़ इच्छाशक्ति मजबूत होगी।किसी भी प्रयास में सफलता न मिले, तो निराश मत होइए। आने वाले मौकों के लिए पहले से कहीं ज्यादा मेहनत करें।"
माला आखिर में कहती हैं, ''महिलाओं को सिर्फ वर्कप्लेस पर ही नहीं बल्कि घरों में भी बड़े फैसले लेने में आगे आना होगा । उनके इस चेंज से समाज में सार्थक बदलाव होंगे।''